Ihmisoikeudet.net

Kävimme tutustumassa ihmisoikeudet.net –sivustoon. Ulkoasultaan sivusto on hieno

varsinkin, kun vertasimme sivuja sivuilta löytyviin linkkeihin Amnestyn,

Ihmisoikeusliiton sekä Suomen YK-seuran sivuille. Sivusto oli hyvin selkeä ja sen

pääteemoihin ohjaavat otsakkeet löytyivät helposti. Sivusto vaikutti ylipäänsä olevan

ajan hermolla, sisältäen mm. kuvia ja lainauksia herroilta Martin Luther King ja Dalai

Lama. Ihmisoikeudet.netin tarjoama tietomäärä on huikea ja mielestämme erittäin

kattava. Osa tiedoista on niin harvinaisen informatiivista, että tällaiset tiedostavat nuoret

miehetkin oikein yllättyivät positiivisesti henkeään haukkoen. Ihmisoikeudet.net, missä

olet ollut kaikki nämä vuodet! Jännittyneinä odotamme miltä sivut tulevat näyttämään

virallisten avajaistensa 23.1.2004 jälkeen…

Miten sivustoja voisi hyväksikäyttää ET:n opetuksessa?

Sivut sisältävät tietoainesta jos jonkinmoisesta ET:n sisältöalueesta. Tarkemmin

tarkestellessamme ET:n 1-5 vuosiluokkien keskeisiä sisältöjä, huomasimme, että

ihmisoikeudet.netistä löytyy teemoja jokaisen neljän keskeisen sisältöalueen tiimoilta.

Sivuilta löytyy materiaalia moraalisten kysymysten pohdintaan, erilaisiin kulttuureihin

ja uskontoihin (eli maailmankatsomuksiin) tutustumiseen sekä yhteisöllisyyteen ja

ihmisoikeuksien kunnioittamiseen. Myöskin kestävän kehityksen teemoja löytyy

ihmistenvälisten suhteiden näkökulmasta. Sivut antavat meidän mielestämme vastauksia

moniin kysymyksiin, joita voi ET:n opetuksen yhteydessä eri teemoja käsitellessä

syntyä. Oppilaat löytävät sivuilta helposti kutakin käsiteltävää aihetta koskettavia

tekstejä.

Mutta ei niin paljon ruusuja ettei vähän risujakin. Sivuilta löytyy hyvänä ideana myös

jokaisen pääotsakkeen alta harjoituksia osio. Kuitenkin meidän empiirisen kokemuksen

perusteella tulimme siihen tulokseen, että kysymykset olivat osaltaan liian vaativia jopa

lukiokäyttöön ja meidän näkökulmastamme tulevina peruskoulunopettajina ne olivat

käytännöllisesti katsoen vaikeustasoltaan sellaisia, ettei niitä voi käyttää alaluokkien

opetuksessa. Toivoisimme sivuston tekijöiltä, että he ottaisivat paremmin huomioon

myös pienemmät oppijat, jotta muuten hyvä sivusto saisi vielä paremman käyttöasteen.

Opintokokonaisuus

Päätimme käsitellä ihmisoikeuksien julistusta käyttäen hyväksemme edellä

esittelemäämme ihmisoikeudet.net –sivustoa. Loimme opintokokonaisuuden 4-5 –

luokkalaisille oppilaille, joita sattumalta oli yhdysluokalla parillinen määrä ja jaoimme

heidät pareihin. Meidän luokallamme on 2 oppituntia viikossa, mutta ne ovat eri

päivinä, kaikki ryhmäläiset kuitenkin osallistuvat molempien tuntien opetukseen.

Aiheenamme on YK:n ihmisoikeuksien julistus ja Suomen perustuslaki.

Opintokokonaisuus alkaa tutustumalla ihmisoikeudet.net –sivuilta löytyvään YK:n

ihmisoikeuksien julistukseen ja sen taustoihin ja merkitykseen. Oppilaat lukevat

julistuksen pareittain ja pohtivat yhdessä, että mitkä kolme julistuksen artikloista ovat

heille tärkeimpiä. Kaikkien parien päästyä yhteisymmärrykseen kootaan parien

mielipiteet yhteen koko luokan kanssa ja käydään keskustelua kunkin artiklan

merkittävyydestä. Oppilaat saavat tunnin jälkeen kotiläksyksi pohdintatehtävän, joka

löytyy ihmisoikeudet.net –sivuilta: Miten ihmisoikeudet näkyvät jokapäiväisessä

elämässä?

Pohdi millaista elämäsi olisi jos ihmisoikeuksiasi rajoitettaisiin.

Seuraavalla tunnilla purettaisiin kotitehtävien vastaukset yhteisellä keskustelulla.

Palattaisiin keskustelussa mm. ihmisoikeuksien taustaan ja siihen miksi ihmisoikeudet

ovat tärkeitä. Keskusteluun lisäväriä tuo opettaja, esittelemällä erilaisia ihmiskohtaloita

ja ihmisoikeuksien polkemisia eripuolilta maailmaa, joista hän saa tietoa mm. Amnestyn

kotisivuilta ja muissa tiedotusvälineissä kerrottavista uutisista. Esimerkeissä on tärkeää,

että ne sijoittuvat ympäri maailmaa sekä kehittyneisiin teollisuusmaihin että

kehitysmaihinkin, jotta oppilaat saisivat realistisemman kuvan ongelman laajuudesta.

Hyvä esimerkki voisi olla huumattuna Suomesta karkoitettu perhe.

Kolmannen oppitunnin aihe olisi Suomen perustuslaki ja erityisesti perusoikeudet.

Sekin löytyy ihmisoikeudet.net –sivuilta. Luettaisiin läpi lakiin liittyvät eri pykälät ja

pohdittaisiin niiden yhtäläisyyksiä ja eroja YK:n ihmisoikeusjulistuksen kanssa.

Neljännellä tunnilla luotaisiin ryhmän kanssa koulun oppilaiden perusoikeudet

perustuen aiemmilla kerroilla käsiteltyihin teemoihin. Kehitettäisiin esimerkiksi 15

perusartiklaa. Pohdintaa voisi alustaa ideat kiusaamisesta ja koskemattomuudesta,

syrjinnästä sekä opettajien ja oppilaiden välisestä suhteesta.

Tämän neljän tunnin opintokokonaisuuden avulla oppilaille tuotaisiin tiettäväksi

ihmisoikeuksien taustaa ja merkitystä sekä esimerkein se, että ihmisoikeuksia poljetaan

ympäri maailmaa. Ihmisoikeuksilla perusteltaisiin myös perusoikeuksien ja perustuslain

tarpeellisuus, joiden perustehtävä on suojella kansalaisia. Opintokokonaisuudessa

tuotaisiin esille oppilaiden omia kokemuksia liittyen oikeuksiinsa ja tuotaisiin näin

esille se, että oikeudet eivät ole vain sanahelinää vaan ne ovat olennainen osa

yhteiskuntajärjestystä ja tavallista elämäämme.

Kokonaisuutta arvioitaisiin ensinnäkin aktiivisuudella koko prosessin aikana. Toinen

arviointikriteeri olisi oppilaiden oikeuksien julistuksen eri kohdat ja niiden perusteella

se, että miten oppilaat ovat ymmärtäneet ihmisoikeusjulistuksen idean. Kolmas peruste

olisi oppilaiden kyky perustella omia mielipiteitään.

Suurimpana ongelma opintokokonaisuuden toteutumiselle on koulun atk –välineiden

käytettävyys.